Az állampolgári jogok országgyűlési biztosa általános helyettesének
Jelentése
az OBH 1454/2006. sz. ügyben

Az eljárás megindulása
Egy civil szervezet beadványa szerint az Adó- és Pénzügyi Ellenőrzési Hivatal csak 2006. január 12-i sajtótájékoztatóján tájékoztatta az adózókat és köztük a személyi jövedelemadó felajánlott 1%-ában részesülő nonprofit szervezeteket arról, hogy azon személyi jövedelemadó adóalanyok, akik személyi jövedelemadóját a munkáltatójuk számolja el, az 1% felajánlásáról szóló nyilatkozatot a 2005. tavaszi bevallási időszak szabályaival ellentétben nem május 22-ig, hanem február 20-ig adhatják át munkáltatóiknak.
Mivel az érintett nonprofit szervezetek az 1%-os felajánlásokra vonatkozó sajtókampányukat a korábbi határidőhöz igazítva szervezték, nincs lehetőségük az új határidőhöz igazodó kampány megszervezésére. Ennek következtében várhatóan jelentős anyagi veszteség éri őket, egyes szervezetek pénzügyileg is ellehetetlenülhetnek, hiszen az 1%-os felajánlások bevételeik jelentős részét képezik. 
A panasz alapján felmerült a jogállamiság elvéből levezethető jogbiztonság követelménye (Alkotmány 2. § (1) bekezdés) sérelmének, illetve közvetlen veszélyének gyanúja, ezért a panasz alapján vizsgálatot rendeltem el.

Az érintett alkotmányos jogok
1949. évi XX. törvény a Magyar Köztársaság Alkotmánya
2. § (1) A Magyar Köztársaság független, demokratikus jogállam.

A megállapított tényállás
Az Országgyűlés 2005. május 2-i ülésnapján fogadta el az adókról, járulékokról szóló törvényeket módosító 2005. évi XXVI. törvényt, amely egyebek mellett módosította a személyi jövedelemadó meghatározott részének az adózó rendelkezése szerinti felhasználásáról szóló 1996. évi CXXVI. törvény 5. §-át. A módosítás 2005. május 10-én lépett hatályba. A módosítás szerint a rendelkező nyilatkozatot tartalmazó borítékot az adóbevallást helyettesítő munkáltatói elszámolást készítő munkáltató részére a korábbi (2005-re vonatkozó) április 25-i határidő helyett február 20-ig kell átadni. 
E változásról az APEH 2006. január 12-én adott tájékoztatást, amely – egyéb adózási információkkal együtt – még aznap felkerült az APEH honlapjára. 
Az 1%-os felajánlásokkal kapcsolatban az APEH honlapja – mint fontos információ-forrást megjelölve – tartalmaz egy linket a Nonprofit Információs és Oktató Központ Alapítvány által fenntartott www.nonprofit.hu honlapra. E honlapon fellelhető információk szerint a nyilatkozatok munkáltatók részére történő átadásának határideje 2006. május 22. napja.
Mindemellett az APEH honlapján fellelhető Információs füzetek 2005/16-17. száma szerint a rendelkező nyilatkozatot tartalmazó borítékot az adóbevallást helyettesítő munkáltatói elszámolást készítő munkáltató részére április 25-ig kell átadni. Az Információs füzetek hivatkozott 2005/16-17. száma azonban nem tartalmaz utalást arra, hogy az abban foglaltak pontosan milyen időszakban hatályos jogszabályi rendelkezéseken alapulnak, vagy hogy az abban foglaltak alapjául szolgáló jogszabályi rendelkezések esetleg már módosul(hat)tak, vagy hatályukat veszt(het)ték.
Az APEH honlapja az Internetes tájékoztatással kapcsolatban a következő felhívást tartalmazza:
„Mielőtt e-mail címünkön megkeresne bennünket, engedje meg, hogy felhívjuk figyelmét a honlap többi részén elhelyezett tájékoztató anyagainkra, különösen az "Információs füzetek" (2003, 2004, 2005) címszó alatt olvasható tájékoztatókra, melyek átfogó jelleggel ismertetnek egy-egy fontos, közérdeklődésre számot tartó témát, melyet folyamatosan frissítünk.”

A vizsgálat megállapításai
Elsőként hatásköröm fennállását vizsgáltam. 
Az Obtv. 16. § (1) bekezdése szerint az országgyűlési biztoshoz bárki fordulhat, ha megítélése szerint valamely hatóság (29. § (1) bekezdés), illetve közszolgáltatást végző szerv eljárása, ennek során hozott határozata (intézkedése), illetőleg a hatóság intézkedésének elmulasztása következtében alkotmányos jogaival összefüggésben sérelem érte, vagy ennek közvetlen veszélye áll fenn, feltéve, hogy a rendelkezésre álló közigazgatási jogorvoslati lehetőségeket – ide nem értve a közigazgatási határozat bírósági felülvizsgálatát – már kimerítette, illetve jogorvoslati lehetőség nincs számára biztosítva. 
Ennek alapján tehát valamennyi adóhatóság – így az Adó- és Pénzügyi Ellenőrzési Hivatal –, mint az Obtv. 29. § (1) bekezdés a) pontja szerinti közigazgatási feladatot ellátó szerv eljárásának, határozatának, illetőleg intézkedése elmulasztásának vizsgálatára rendelkezem hatáskörrel. 
A www.nonprofit.hu honlapot működtető Nonprofit Információs és Oktató Központ Alapítvány nem tekinthető hatóságnak, vagy közszolgáltatást végző szervnek, így vizsgálati jelentésem rá vonatkozó megállapításokat nem tartalmaz.
Megállapítottam végül, hogy a panaszos civil szervezet rendelkezésére semmilyen közigazgatási jogorvoslati lehetőség nem állt az ügyben.
A panaszos alapvetően az adóhatóság tájékoztatási gyakorlatát sérelmezte, így vizsgálatom a jogállamiság elvéből levezethető jogbiztonság követelménye érvényesülésének vizsgálatára terjedt ki. 
A jogállam nélkülözhetetlen eleme a jogbiztonság. A jogbiztonság az állam - s elsősorban a jogalkotó - kötelességévé teszi annak biztosítását, hogy a jog egésze, egyes részterületei és az egyes jogszabályok is világosak, egyértelműek, működésüket tekintve kiszámíthatóak és előreláthatóak legyenek a norma címzettjei számára. 
Az Alkotmány 77. § (2) bekezdése szerint az Alkotmány és az alkotmányos jogszabályok mindenki – mind a közhatalmat gyakorló intézmények, mind az állampolgárok, mind az adóhatóságok, mind az adózók – számára kötelezőek.
Az adózás rendjéről szóló 2003. évi XCII. törvény (Art.) 6. § (1) bekezdése szerint adózó az a személy, akinek adókötelezettségét, adófizetési kötelezettségét, adót, költségvetési támogatást megállapító törvény vagy az Art. írja elő. Ebből következően adózónak tekintendő minden olyan személy aki számára valamely törvény adókötelezettséget ír elő, és az aki költségvetési támogatásban – így az Szja. felajánlott 1%-ában – részesül. Fontos rendelkezés az Art. 1. § (5) bekezdése is, amely szerint az adóhatóság az adózónak a törvények megtartásához szükséges tájékoztatást megadja, az adóbevallás, az adóbefizetés rendjét vele megismerteti, az adózót jogainak érvényesítésére figyelmezteti. 
A vizsgálatom alapját képező esetben azonban az APEH a honlapján 2006. január 12-ét megelőzően nem hívta fel az adózók figyelmét egyértelműen, kétséget kizáró módon az adó 1%-áról rendelkező nyilatkozat munkáltatónak történő leadási határideje módosulására.
Előzőek alapján megállapítottam, hogy mivel az APEH honlapja és az általa közvetlenül ajánlott www.nonprofit.hu honlap a személyi jövedelemadó 1%-ának felajánlásáról rendelkező nyilatkozatot tartalmazó borítéknak az adóbevallást helyettesítő munkáltatói elszámolást készítő munkáltató részére történő átadási határidejét illetően több, egymásnak ellentmondó, és a hatályos jogszabályi rendelkezésekkel összhangban nem lévő információt tartalmaz, valamint hogy az APEH egy lényeges jogszabályi – határidő – változásról késedelmesen, több mint fél évvel a változás hatályba lépését követően tájékoztatta az érintetteket, sérült az adózók tájékoztatáshoz való joga. Mindezzel az APEH nem tett eleget a jogállamiság elvéből levezethető jogbiztonság követelményének, és ezáltal alkotmányos joggal összefüggő visszásság közvetlen veszélyét okozta. 

Intézkedések
Tekintettel arra, hogy a jogállamiság elvéből levezethető jogbiztonság követelménye sérelmének közvetlen veszélye az APEH tájékoztatási gyakorlatára vezethető vissza, a visszásság jövőbeni elkerülése érdekében az Obtv. 21. § (1) bekezdése alapján kezdeményezem az APEH elnökénél, hogy
az adózók számára lényeges jogszabályváltozásokról a jövőben a változások hatályba lépésekor is adjanak a jelenleginél részletesebb és a lényeges változásokat jobban kiemelő tájékoztatást;
gondoskodjon arról, hogy – tekintettel az igen gyakori adójogszabály változásokra – az APEH honlapján közzétett adózási információkból mindig egyértelműen, pontosan megállapítható legyen a jogszabályi rendelkezések időbeli hatálya;
amennyiben pedig az APEH honlapja más – nem hatósági és az APEH által nem teljeskörűen ellenőrzött információkat tartalmazó – honlapra is utal, az APEH-honlap egyértelműen hívja fel az adózók figyelmét a külső honlapon lévő információk nem hivatalos jellegére, és arra, hogy azon információk tartalmáért az APEH felelősséget vállal-e, vagy sem.

Budapest, 2006. március 13.

Takács Albert sk.